b'\n_START_ARTICLE_\nArmy Cadet Force\n_START_SECTION_\nLiikmeskond\n_START_PARAGRAPH_\nOrganisatsiooni noored liikmed on vanuses 12\xe2\x80\x9318,9 aastat ja neid nimetatakse kadettideks. Liikmed ei kuulu s\xc3\xb5ja-ajal rakendamisse ega ametlikku s\xc3\xb5jav\xc3\xa4e koosseisu. Tegevust juhivad t\xc3\xa4iskasvanud noortejuhid, kellest paljud on endised s\xc3\xb5jav\xc3\xa4elased. Liikmeid on kokku umbes 47 700 (2010). Lisaks on u 8500 t\xc3\xa4iskasvanud instruktorit. R\xc3\xbchmi on kokku u 1700, need moodustavad kompaniisid, pataljone ja r\xc3\xbcgemente.\n_START_SECTION_\nAjalugu\n_START_PARAGRAPH_\n1859. aastal formeeriti Inglismaal Prantsuse invasiooni ohus kohalikud miilitsa\xc3\xbcksused, mis said praktiliselt Briti Territoriaalarmee eelk\xc3\xa4ijaiks. Esimene kadeti\xc3\xbcksus formeeriti noortest ametlikult 1889. aastal Frimley Parkis. \xc3\x9cksus koosnes kaheksast koolip\xc3\xb5hisest kadetikompaniist ja oli t\xc3\xa4nap\xc3\xa4evase kombineeritud kadetiv\xc3\xa4e eelk\xc3\xa4ija. Hiljem Victoria ajastul moodustati sotsiaalt\xc3\xb6\xc3\xb6 eestvedaja Adam Gray juhtimisel koolidest erialdi kadetikorpuse \xc3\xbcksused. Kui 1908. aastal formeeriti territoriaalarmee, l\xc3\xa4ksid nii koolip\xc3\xb5hised, kui eraldiseisvad kadeti\xc3\xbcksused selle k\xc3\xa4sutusse. Koolip\xc3\xb5hised kadeti\xc3\xbcksused hakkasid tegema koost\xc3\xb6\xc3\xb6d Ohvitseride \xc3\xb5ppekorpusega (Officer Training Corps). _NEWLINE_1914. aastal nimetati eraldiseisvad kadeti\xc3\xbcksused Armee Kadetiv\xc3\xa4eks (Army Cadet Force) ja v\xc3\xb5eti S\xc3\xb5jab\xc3\xbcroo (War Office) kontrolli alla. Korrastati kadettide v\xc3\xa4lja\xc3\xb5pet ja juurutati tasemetestid. P\xc3\xa4rast kaitse-eelarve k\xc3\xa4rpeid otsustati 1923. aastal l\xc3\xb5petada organisatsiooni riiklik regulaarne toetamine. Tegevuse j\xc3\xa4tkamiseks moodustati Briti Rahvuslik Kadetiassotsiatsioon (British National Cadet Association). II maailmas\xc3\xb5ja ajal t\xc3\xb5usis noortetegevus j\xc3\xa4lle p\xc3\xa4evakorda, reformeeriti ja saadi juurde toetust kodukaitse\xc3\xbcksustelt. 1957. aastal tunnistati Armee Kadetiv\xc3\xa4gi ametlikult t\xc3\xa4hendusrikkaks noorteorganisatsiooniks ja Kaitseministeerium v\xc3\xb5ttis selle ametlikult enda sponsorluse alla. Alates 1982. aastast lubati liikmeks astuda ka t\xc3\xbctarlastel, kellele oli seni olnud erialdi organisatsioon.'